In kivi,
in mestru ley Iyanyosi ni ñejna'a te Iya Jesús,
chi kuu ini te xe koto jnuni te Iya Jesús te ni ikan jnu'u te nu ya:
—Mestru,
¿na kuekuu ndandi'i da xe da'a da kua'a xe ndani'i ta'vi da xe kuteku da ni kani ni ika ni a?
Te ni davido Iya Jesús:
—¿Nandede xodo jnuni nu ley Iyanyosi?
¿Te nandede ñeku'un ini ni?
Te ni davido maa mestru ley:
—“Kuini va'a nu Iyanyosi ni ini ni anu ndo ii taka ndee ndo y taka xenijnuni ndo,
te kuini va'a nu ñaxivi xe kai ndeku xajni nu ndeku ndo,
diukan nava'a kuini va'a deen ndo nu maa ndo.”
Te iña'a Iya Jesús:
—Va'a ni ni davido ni.
Nuxe na da'a ni diukan,
kuteku ni,
ni kani ni ika ni.
Ko maa mestru ley kuu ini te xe na ki kani ini ñaxivi xe in tee va'a deen kuu te,
divi ku ni ikan jnu'u te nu Iya Jesús:
—¿Te nadi nuu iyo xe kuini va'a da?
Daa te ni davido Iya Jesús,
te ni ndakani ya in jnu'u dakani jna'a:
—In tee ika te ni ndee te nde ñuu Jerusalén ichi kuakenuu ñuu Jericó,
te xeku tee kui'na ni ka du'u ndee ña,
te ni ka kendee te nde da'ma te.
Ni ka xe'e deen ña te,
te kua'an koyo te,
te ni ka dakendoo ña te,
te kuenda teku ñene ga ni te.
Te in dutu ni xa'a te ichi xukan,
ko orre ni ini ña te ni iko nduu ni ña te,
te kua'an te inga lado.
Dani jna'a in tee kuu levita xe inu kuechi te ini ve'e ka'nu Iyanyosi,
ni ñejna'a ña te,
te ni ini te tee xukan,
ko dani jna'a ni iko nduu ni te nu katuu tee xukan,
te kua'an ni te inga lado.
»Ko in tee región Samaria divi ni ni xa'a te ichi xukan,
te orre ni ini ña te,
ni kunda'vi ini deen ña te.
Ni ñejna'a te nu katuu tee xukan,
te ni ndakune te nu ni jnakue'e ii aciti oliva y vinu,
te ni jñuu tuu ña te ii in da'ma.
Xuka te ni dakaa ña te xata burru te,
te kua'an te ii te in ve'e nu chixa'vi ñaxivi xe ka kendoo i,
te xukan ni xu nenuu ña te.
Inga kivi,
maa tee región Samaria ni tava te uu mediu,
ni iña'a te nu tee di ve'e xukan,
te iña'a te:
“Kunenuu ni tee xa'a,
te nuxe kuejniñu ga ni mediu,
maa da ndataji orre na ndiko kuiñi da.”
Nuxe daa,
xe uni tee xa'a,
¿ndee tee ni kuu ini va'a deen ga nu tee ni ka du'u ndee i xa'a a?
Te ni davido maa mestru ley Iyanyosi:
—Tee ni kunda'vi ini deen ga ña.
Te iña'a maa Iya Jesús:
—Kua'an ni,
te da'a jna'a ni diukan.